अम्बाला. जैसे-जैसे होली का त्योहार नजदीक आ रहा है, वैसे-वैसे दूर-दराज क्षेत्रों को जाने वाली अधिकांश लंबी दूरी की ट्रेन यात्रियों की भीड़ से फुल चल रही हैं। स्पेशल ट्रेनों की जानकारी ने होने के कारण लगभग सभी ट्रेनों में लंबी वेटिंग है। कुछ ट्रेनों में तो वेटिंग का भी टिकट भी नहीं मिल रहा है। यात्रियों को गंतव्य स्टेशन तक जाने के लिए ट्रेनों में यात्रा करने के लिए अब मात्र तत्काल टिकट का ही सहारा रह गया है। आरक्षण केंद्र पर भी अगर स्पेशल ट्रेनों संबंधी कोई जानकारी लग जाए तो काफी हद तक यात्रियों को इसका फायदा हो सकता है।
होली के पर्व पर हर बार की तरह इस बार भी यात्रियों को ट्रेनों में धक्के खाने पड़ सकते हैं। हालांकि रेलवे ने कुछ मुख्य मार्गों पर यात्रियों की भीड़ को देखते हुए स्पेशल ट्रेनों का संचालन किया है। लेकिन स्पेशल ट्रेनों की सही जानकारी न होने के कारण यात्री इन ट्रेनों का फायदा नहीं उठा पा रहे हैं। हेमकुंट एक्सप्रेस, सचखंड एक्सप्रेस, बेगमपुरा एक्सप्रेस और आम्रपाली सहित कई ट्रेनों में 9 से 11 मार्च तक सभी रूटों की ट्रेनें फुल चल रही है। ऐसे में तत्काल कोटे और स्पेशल ट्रेनों का ही सहारा है। सबसे ज्यादा भीड़ अम्बाला से बिहार, यूपी और गोरखपुर जाने वाली ट्रेनों में है। हालांकि अभी टिकट कंफर्म होने के चक्कर में कुछ लोग अभी भी वेटिंग टिकट ले रहे हैं। अधिकांश ट्रेनों में वेटिंग का आंकड़ा 200 के पार जा चुका है। सभी ट्रेनों में चार माह पूर्व ही रिजर्वेशन शुरू हो जाता है। ऐसे में होली के लिए अधिकांश लोगों ने महीनों पहले ही रिजर्वेशन करा लिया था। लेकिन ऐसे लोगों को दिक्कतों का सामना करना पड़ेगा। अब जिन लोगों ने अपना प्रोग्राम देर में फाइनल किया है, उन्हें अब होली स्पेशल ट्रेनों में ही जगह मिलने की उम्मीद है।
आरक्षण केंद्र में भी नहीं मिलती मदद
कैंट रेलवे स्टेशन के आरक्षण केंद्र पर मौजूद यात्री गौरव, अभिषेक, मोनू इत्यादि ने बताया कि उन्हें अपने घरों को जाना है, और उन्हें गिनी-चुनी ट्रेनों की ही जानकारी है। जब वह आरक्षण केंद्र पर टिकट रिजर्व कराने आए तो उन्हें वेटिंग का टिकट मिला। उन्होंने बताया कि रेलवे द्वारा जो स्पेशल ट्रेन चलाई जा रही हैं। अगर वह ट्रेन रिजर्वेशन कराते समय कंप्यूटर पर नजर आएं तो उनकी परेशानी काफी हद तक खत्म हो सकती है और वह स्पेशल ट्रेन का टिकट लेकर आसानी से इसमें सफर कर सकते हैं।
hin_Deva hin_Deva hin_Deva hin_Deva